Þingræður haldnar á Alþingi Íslendinga

Forseti (StgrA) : Hv. 6. þm. Reykv. hefur afhent mér skrifl. brtt. við þetta frv., og skal ég leyfa mér að leita afbrigða um hana.



Ég vildi spyrja hæstv. forseta, vegna þess að þessi skrifl. brtt. er komin fram við 3. umr. og flm. hennar er hér ekki við, hvort gerlegt er annað en fresta umr., svo að flm. eigi kost á að mæla fyrir henni. Ég veit ekki, hvort flm., hv. 6. þm. Reykv., er í húsinu eða ekki. (ÞÞ: Hann er ekki í húsinu. Það var ekki ætlun mín, að nein brtt. yrði flutt við þetta frv. nú við 3. umr., ekki vegna þess, að ekki sé eitthvað í því, sem betur mætti fara; ég hefði gjarnan viljað flytja brtt. við það, en hins vegar sá ég mér ekki fært að gera það, þar sem svo mjög er áliðið þingtímans, ef það gæti frekar orðið til þess, að það dagaði uppi í þinginu. Hins vegar vil ég taka það fram, að ef útlit verður fyrir, að brtt., sem koma fram nú, tefji ekki frv., þannig að það nái fram að ganga, þá hefði ég óskað þess að bera fram brtt., en er þá líka fús til þess að taka hana aftur, ef sýnt verður, að hún hindrar það, að frv. nái fram að ganga. Það, sem fyrir mér vakir, að betur færi, að breytt yrði í frv., er það, eða réttara sagt skeytt við það, að Sandvíkurhreppur, bændasveitin, eins og hún nú er afmörkuð í frvgr., yrði fyrst um sinn í órofnum tengslum við Selfossbyggð, en ætti kost á því síðar, ef hún vildi, að fá því breytt og gerast sjálfstætt sveitarfélag eins og frvgr. gerir ráð fyrir. Ég ber þetta fram ekki alveg út í bláinn, heldur vegna þess, að við athugun á málinu heima fyrir í Sandvíkurhreppi og á Selfossi, og þó sérstaklega meðal bændanna í Sandvíkurhreppi, hef ég orðið þess var, að þeir hafa við þá athugun komizt að þeirri niðurstöðu, að það muni vera í bili ekki eftirsóknarvert að skiljast við Selfossbyggðina. Mér þykir sennilegt, að það sé meiri hl. búenda í Sandvíkurhreppi, sem vildu þetta. Þetta mál hefur alveg nýverið skýrzt fyrir mér og þeim, sem þarna eiga hlut að máli. Ég vil því láta brtt. mína, sem að þessu lýtur koma fram. Brtt. er á þessa leið, að aftan við frv. bætist: „Sandvíkurhreppur, að undanskilinni Flóagaflstorfunni, sbr. 2. gr., skal fyrst um sinn vera í órofnu hreppsfélagi við hinn nýja Selfosshrepp um öll réttindi og skyldur eins og sama hreppsfélags. Æski meiri hluti búenda á því svæði, er telst til Sandvíkurhrepps samkv. ákvæðum laga þessara, síðar að gerast sjálfstætt hreppsfélag og slíta tengsli við Selfossbyggð, skal heimilt að gera svo með 6 mánaða fyrirvara, áður en skipting hreppsfélaganna kemst til framkvæmda. Þegar til þessara hreppaskipta kemur, skulu ákvæði 1. þessara gilda um bætur og annað; er varðar skiptinguna, ef þar yrði um ágreining að ræða.“ Þessi brtt. er í samræmi við ósk forráðamanna og búenda í Sandvíkurhreppi. En þó að ég leggi þessa brtt. fram nú, mun ég, ef brtt. hv. 6. þm. Reykv. verður felld, ekki láta þessa brtt. eina fara til breyt. á frv., ef hætta gæti verið á því, að það dagaði þess vegna uppi í þinginu vegna þess, að það þyrfti að endursenda það til hv. Nd.

Forseti (StgrA) : Skrifl. brtt. hefur borizt hér við þetta frv., eins og lýst var áðan. Tvöföld afbrigði þarf fyrir henni, þar sem hún er bæði skrifleg og of seint fram komin.

Forseti (StgrA) : Mér hefur borizt skrifleg brtt. við 1. gr. frv. frá hv. 7. landsk. (ÁS), þess efnis, að á eftir orðinu „Sandvíkurhreppi“ komi: Árbær og - og enn fremur, að í stað orðanna „sneið af Laugardælalandi“ í sömu grein komi: Laugardælir. Brtt. er skrifleg og of seint fram komin, og þarf tvöföld afbrigði fyrir henni.



Ég þarf ekki að vera margorður. Ég vil aðeins geta þess, að mér virðist mjög hæpið, að þessu þorpi sé ætlað nægilegt land, og því ástæða til að taka þetta einnig með. Það mun einnig hafa verið flutt till. um það í Nd., og í upphaflega frv. var Árbær með. En ég ætlaði ekki frekar að flytja brtt. um þetta, ef sú till. yrði sú eina, sem yrði þess valdandi, að frv. yrði að flækjast milli deilda.. En fyrst komnar eru hér fram aðrar brtt., sé ég ekki ástæðu til annars en að flytja þessa till. líka.



Ég vildi aðeins taka það fram í sambandi við þessa skrifl. brtt. frá hv. 7. landsk., að hún er svona tiltölulega nokkuð stórbrotin, þar sem hún lýtur að því að skeyta við Selfosshreppsfélag tveimur stórum jörðum. Ég get nú vel trúað því, að þegar fram í sækir og Selfosskauptún magnast enn meir en orðið er, því að það er í örum vexti, þá eigi þetta við og verði nauðsynlegt að afla sér langtum meira landrýrnis en orðið er. En á hitt ber að líta, að þeir Selfossbyggjar heima fyrir hafa ekki sjálfir að svo stöddu óskað eftir svona miklu, ekki verið svona stórbrotnir um landvinningastefnu. Þó að þeir óskuðu eftir Árbæ í Ölfusi, hygg ég, að þeir hafi nokkurn veginn sætt sig við það eins og það var í frv. Um Laugardæli er það að segja, að aldrei var farið fram á þetta af hálfu Selfossbyggja. En því ber ekki að neita, að sú jörð liggur þarna fast að, og í framtíðinni mundi vera hentugt og jafnvel nauðsynlegt að hafa slíkt land til jarðræktar í sambandi við stórt kauptún, sem vill færa út kvíarnar, með því að efla atvinnuskilyrðin og hefja landrækt að miklu leyti, að því frátöldu, að þar er jarðhiti. En eins og ég gat um áðan, hefur aldrei verið svona stórhugur heima fyrir, og því kemur þessi till. nokkuð óvænt. Þó að ég gæti skilið hana, treysti ég mér ekki á þessu stigi málsins til að greiða henni atkv. mitt. Það kemur seinna til þess, að Alþ. greiði atkv. um þetta mál, sem varla er fyrir hendi nú, og því mun ég greiða atkv. gegn henni að svo stöddu.



Mér fannst umr. benda til þess, að þetta mál þurfi enn miklu nánari athugun, sérstaklega í Nd., og vil ég því styðja, að það komist þangað aftur og segi já.



Ég tel margt mæla með því, að þetta verði samþ. En ég þykist vita, ef breyt. yrði gerð á frv. í þessa átt, kæmist það ekki í gegn á þessu þingi, og greiði því ekki atkv. Brtt. 990 samþ. með 9: 4 atkv. - 991 felld með 9: 5 atkv. Frv., svo breytt, samþ. með 10 shlj. atkv. og endursent Nd.